ATKV-Woordveertjies vir romanses en liefdesverhale - LitNet
Die beoordelaars het die volgende te sê gehad oor dié wenboek:
Wanneer Eldri in die maanlig deur 'n vreemdeling gesoen word, is dit alles behalwe die begin van 'n feëverhaal met 'n gelukkige einde. Die volgende oggend stort haar hele lewe inmekaar, alles te danke aan haar "prins" se speurwerk ná die korrupsie van haar ouers – iets waarvan sy glad nie bewus was nie.
Eldri se selfstandige onafhanklikheid wat sy van kleins af moes aanleer, sorg dat sy weer 'n nuwe lewe kan begin – 'n lewe waarin hulle paaie weer kruis en die aanvanklik onwillige held en heldin leer om mekaar te vertrou.
Die emosionele spanningslyn word aangevul deur humoristiese insidente en interessante karakters. 'n Heerlike leeservaring.
Kanaän is 'n meesterlike, puik nagevorste roman met lewensgetroue karakters wat diep in die leser se hart inkruip. Belangrike temas soos vergiffenis, vooroordeel, naasteliefde en oorlog met al sy wreedheid vorm die agtergrond van hierdie woordskildery, sonder om die liefdesverhaal te oordonder.
Sophia Kapp se taalgebruik is bekoorlik, genuanseerd en poëties.Die tyd rondom die Tweede Wêreldoorlog en die lewe op 'n boereplaas is goed nagevors. Die gebeure in Europa het 'n direkte impak op wat op die plaas gebeur. Kapp het die omstandighede wat daardeur geskep is soomloos by haar verhaal ingewerk, sodat 'n mens begrip kan hê vir hoe die mense van daardie tyd dink en doen.
Die verhoudings tussen die mense van verskillende nasies met hulle konflikte, vooroordele en afkeure word uitstekend uitgebeeld. Kanaän is een van daardie boeke wat jy nie wou of kon neersit nie. Hierdie boek neem die leser in elke opsig op 'n reis van fisiese en emosionele oorwinning.